இப்பாடலை எல்.ஆர். ஈஸ்வரி பாட ஒலிப்பதிவும் ஆகிவிட்டது. ஆனால் எம்.ஜி.ஆர். இப்பாடலைக் கேட்டுவிட்டு ஆயலோட்டுவது போல் வருகின்ற இப்பாடலில் பொதுக்கருத்துக்கள் எதுவும் வரவில்லை. ஆகவே வேறு டியூன் போட்டு வேறு பாடலை எழுதுங்கள் என்று அவரே சில கருத்துக்களை எழுதி எந்தெந்த வகையில் வரிசைப்படி வரவேண்டும் என்றும் அவர் கைப்படவே பச்சை மையில் எழுதிக் கொடுத்திருந்தார். அதைத் தயாரிப்பாளர் கோவை செழியன் என் வீட்டிற்கு வந்தே கொடுத்தார். "ஊட்டிவரை உறவு', "குமரிக் கோட்டம்' போன்ற பல படங்களையெல்லாம் எடுத்தவர் அவர் என்பது எல்லார்க்கும் தெரியும்.